b"\n_START_ARTICLE_\nEnsainas\n_START_PARAGRAPH_\nEnsainas (angl. ensign)\xc2\xa0\xe2\x80\x93 jaunesniojo karininko laipsnis kai kuri\xc5\xb3 \xc5\xa1ali\xc5\xb3 ginkluotosiose paj\xc4\x97gose, paprastai kariniame j\xc5\xabr\xc5\xb3 laivyne.\n_START_SECTION_\nEtimologija\n_START_PARAGRAPH_\nangl. ensign 'tam tikra v\xc4\x97liava; karininkas v\xc4\x97liavne\xc5\xa1ys; toks karininko laipsnis', kil\xc4\x99s i\xc5\xa1 vid. angl. ensigne '\xc5\xbeenklas, v\xc4\x97liava, simbolis', \xc5\xa1is i\xc5\xa1 angl\xc5\xb3-pranc. enseigne, i\xc5\xa1 lot. insignia 'insignijos, v\xc4\x97liavos, \xc5\xbeenklai'_NEWLINE_Prad\xc5\xbeioje ensainai buvo p\xc4\x97stinink\xc5\xb3 pulk\xc5\xb3 karininkai, ne\xc5\xa1\xc4\x99 v\xc4\x97liavas. Tuo \xc5\xa1ie karininkai primena Lenkijos kariuomen\xc4\x97s chorun\xc5\xbeius, Rusijos ir kai kuri\xc5\xb3 kit\xc5\xb3 slav\xc5\xb3 valstybi\xc5\xb3 kariuomeni\xc5\xb3 prapor\xc5\xa1\xc4\x8dikus, nes visi jie anks\xc4\x8diau rei\xc5\xa1k\xc4\x97 karininkus-v\xc4\x97liavininkus. Prad\xc5\xbeioje tai buvo pareigos, v\xc4\x97liau tapo kariniais laipsniais.\n_START_SECTION_\nJAV\n_START_PARAGRAPH_\nJAV armijoje ensaino ir korneto laipsniai buvo panaikinti 1800\xc2\xa0m._NEWLINE_JAV kariniame j\xc5\xabr\xc5\xb3 laivyne ensaino laipsnis 1862\xc2\xa0m. pakeit\xc4\x97 laikin\xc4\x85j\xc4\xaf passed midshipman ('i\xc5\xa1laikiusio mi\xc4\x8dmano'\xc2\xa0\xe2\x80\x93 mi\xc4\x8dmano, kuri i\xc5\xa1laik\xc4\x97 leitenanto egzamin\xc4\x85, bet laipsn\xc4\xaf gaus tik atsiradus laisvoms pareigoms)._NEWLINE__NEWLINE_Ensainas yra jauniausias karininko laipsnis JAV kariniame j\xc5\xabr\xc5\xb3 laivyne, JAV Pakran\xc4\x8di\xc5\xb3 apsaugoje, Nacionalin\xc4\x97s vandenyn\xc5\xb3 ir atmosferos administracijos korpuse ir Vie\xc5\xa1osios sveikatos tarnybos korpuse. Jis atitinka JAV armijos, karini\xc5\xb3 oro paj\xc4\x97g\xc5\xb3, j\xc5\xabr\xc5\xb3 p\xc4\x97stinink\xc5\xb3 antr\xc4\x85j\xc4\xaf leitenant\xc4\x85 (leitenant\xc4\x85 Lietuvos kariuomen\xc4\x97je)._NEWLINE_U\xc5\xbe ensain\xc4\x85 viena pakopa vyresnis yra jaunesniojo leitenanto (lieutenant junior grade) laipsnis, atitinkantis JAV armijos pirm\xc4\x85j\xc4\xaf leitenant\xc4\x85 (vyresn\xc4\xafj\xc4\xaf leitenant\xc4\x85 Lietuvos kariuomen\xc4\x97je)._NEWLINE_Ensain\xc5\xb3 apykakl\xc4\x97s atskyrio \xc5\xbeenklas yra vienas auksinis strypelis, d\xc4\x97l ko ensainai turi pravard\xc4\x99 butterbars 'sviesto plytel\xc4\x97s', kuria vadina ir armijos, aviacijos ar j\xc5\xabr\xc5\xb3 p\xc4\x97stinink\xc5\xb3 antruosius leitenantus.\n_START_SECTION_\nNaujoji Zelandija\n_START_PARAGRAPH_\nKarali\xc5\xa1kajame Naujosios Zelandijos karo laivyne yra ensaino (ensign) laipsnis, atitinkantis armijos leitenant\xc4\x85 (angl. second lieutenant 'antrasis leitenantas'). \xc5\xa0io laipsnio buvimas labiau atitinka ne britani\xc5\xa1k\xc4\x85j\xc4\x85, o amerikieti\xc5\xa1k\xc4\x85j\xc4\x85 tradicij\xc4\x85,\n_START_SECTION_\nDid\xc5\xbeioji Britanija\n_START_PARAGRAPH_\nEnsainas buvo \xc5\xbeemiausias karininko laipsnis D. Britanijos p\xc4\x97stinink\xc5\xb3 pulkuose, bet 1871\xc2\xa0m. buvo pakeistas \xc4\xaf antrasis leitenantas. \xc5\xa0ie karininkai esant reikalui ne\xc5\xa1davo pulko v\xc4\x97liav\xc4\x85."